b'\n_START_ARTICLE_\nEklampsija\n_START_SECTION_\nZnaki in simptomi\n_START_PARAGRAPH_\nObi\xc4\x8dajno se pred nastopom kr\xc4\x8dev pri bolnici pojavita povi\xc5\xa1an krvni tlak in proteinurija, lahko pa se pojavijo pred kr\xc4\x8di tudi drugi simptomi osrednjega \xc5\xbeiv\xc4\x8devja, kot so slabost, bruhanje, glavobol in kortikalna slepota. \xc4\x8ce pride do odpovedi organov, se pojavijo tudi znaki in simptomi, zna\xc4\x8dilni za prizadetost dolo\xc4\x8denega organa (bole\xc4\x8dina v trebuhu, zlatenica, zasoplost, zmanj\xc5\xa1ana koli\xc4\x8dina izlo\xc4\x8denega se\xc4\x8da)._NEWLINE_Pri plodu lahko pride do zastoja v rasti in v \xc4\x8dasu, ko mati trpi za kr\xc4\x8di,do bradikardije. Pojavita se lahko tudi t. i. plodova stiska ter lu\xc5\xa1\xc4\x8denje posteljice._NEWLINE_V nekaterih primerih bolnica pade v komo brez predhodnega pojava kr\xc4\x8dev. Po prebuditvi iz kome se lahko pojavi amaurosis fugax, kratkotrajna, navadno enostranska slepota.\n_START_SECTION_\nDejavniki tveganja\n_START_PARAGRAPH_\nEklampsija in preeklampsija se pogosteje pojavljata med prvo nose\xc4\x8dnostjo pri mlaj\xc5\xa1ih nose\xc4\x8dnicah, kar povezujejo z izpostavljenostjo materinega organizma plodovim antigenom. Ve\xc4\x8dje tveganje je tudi pri \xc5\xbeenskah z \xc5\xbee prisotno \xc5\xbeilno boleznijo (povi\xc5\xa1an krvni tlak, sladkorna bolezen ali nefropatija) ali trombofili\xc4\x8dno motnjo (kot je antifosfolipidni sindrom) ter pri pove\xc4\x8dani posteljici (ve\xc4\x8dplodna nose\xc4\x8dnost, molarna nose\xc4\x8dnost. \xc5\xbdenske, ki so med nose\xc4\x8dnostjo razvile eklampsijo, imajo ve\xc4\x8dje tveganje, da se bo preeklampsija ali eklampsija pojavila tudi med naslednjo nose\xc4\x8dnostjo.'